ส่งเสริมภาพลักษณ์ที่ดีของข้าวไทย ภายใต้แนวคิด Think Rice Thik Thai สร้างความเชื่อมั่นแก่ผู้บริโภค
นายพิทักษ์ อุดมวิชัยวัฒน์ อธิบดีกรมการค้าต่างประเทศ เปิดเผยว่า การกิจกรรมเผยแพร่ภาพลักษณ์ข้าวไทยในงานแสดงสินค้าอาหาร 2565 (THAIFEX-ANUGA ASIA 2022 The Hybrid Edition) ระหว่างวันที่ 24–28 พ.ค. นี้ ณ อาคาร Challenger 3 ศูนย์แสดงสินค้าและการประชุมอิมแพ็ค เมืองทองธานี เพื่อส่งเสริมภาพลักษณ์ของข้าวไทยทั้งด้านคุณภาพ มาตรฐาน และความหลากหลาย และขับเคลื่อนยุทธศาสตร์ข้าวด้านการตลาดปี 2563 - 2567 ตลอดจนเปิดโอกาสให้ผู้ประกอบการค้าข้าว 15 ราย จาก 10 จังหวัด มีช่องทางจำหน่ายสินค้าทั้งในและต่างประเทศเพิ่มมากขึ้น กิจกรรมที่จัดขึ้นภายใต้แนวคิด “Think Rice Think Thai” ประกอบด้วยการจัดนิทรรศการสร้างความเชื่อมั่นในคุณภาพของข้าวไทยชนิดต่างๆ ทั้งข้าวหอมมะลิไทย ข้าวหอมมะลิอินทรีย์ อีกทั้งข้าวลักษณะพิเศษชนิดต่างๆ เช่น ข้าวไรซ์เบอร์รี่ ข้าวสังข์หยด และข้าวหอมมะลิแดง เป็นต้น เพื่อให้ข้าวไทยเป็นที่รู้จักมากยิ่งขึ้น นอกจากนี้ มีการสาธิตการตรวจสอบมาตรฐานข้าว และสาธิตการปรุงอาหารจากข้าวโดยมีหัวหน้าพ่อครัวจากแถวหน้าของเมืองไทยมารังสรรค์เมนูคาวหวาน ให้ผู้ร่วมงานได้สัมผัสกับรสชาติที่หลากหลายและมีเอกลักษณ์ของข้าวไทย อีกทั้งมีการจำหน่ายสินค้าจากแหล่งผลิตข้าวหอมมะลิและข้าวลักษณะพิเศษของไทย รวมทั้งการจัดกิจกรรมจับคู่ธุรกิจ ระหว่างผู้ประกอบการค้าข้าวและผู้นำเข้าข้าวจากต่างประเทศ คาดว่ายอดจำหน่ายสินค้าไทยจะเพิ่มขึ้นจากสถานการณ์โควิดที่เริ่มคลี่คลายและค่าเงินบาทที่อ่อนตัวลง ส่งผลให้ไทยสามารถส่งออกได้เพิ่มมากขึ้นและทำให้ข้าวไทยเป็นที่ต้องการของตลาดโลก